b"\n_START_ARTICLE_\nGalerija \xc5\xa0KUC\n_START_PARAGRAPH_\nGalerija \xc5\xa0KUC je eden od ljubljanskih razstavnih prostorov, kjer so na ogled slovenska subkulturna in alternativna likovna dela. Galerija v pritli\xc4\x8dnih prostorih na Starem trgu 21 deluje od leta 1978._NEWLINE_\xc5\xa0KUC je sicer kratica za \xc5\xa0tudentski kulturno umetni\xc5\xa1ki center, vendar pa ta ne nosi ve\xc4\x8d svojega prvotnega pomena, ker je organizacija raz\xc5\xa1irila polje svojega delovanja. Sede\xc5\xbe je na Metelkovi ulici 6, poleg galerije in informativnega centra, ki sta na Starem trgu, pa premore ta Dru\xc5\xa1tvo \xc5\xa0kuc, katerega del je Galerija \xc5\xa0kuc, \xc5\xa1e sekcije za glasbeno-koncertno-klubsko, filmsko, gledali\xc5\xa1ko, festivalsko in zalo\xc5\xbeni\xc5\xa1ko dejavnost. Od leta 1980 skrbi \xc5\xa0KUC tudi za socializacijo, ozave\xc5\xa1\xc4\x8danje in kulturo seksualnih manj\xc5\xa1in. Za\xc4\x8detki dru\xc5\xa1tva segajo v leto 1968, formalno pa je bilo ustanovljeno 31. januarja leta 1972._NEWLINE_Informacijski center \xc5\xa0KUC, ki se nahaja poleg galerije, je koordinator \xc2\xbbljubljanske mre\xc5\xbee informativnih to\xc4\x8dk za mlade\xc2\xab, imenovane L'mit."